Prófessor í heimspeki segir að sala á hlutabréfum ríkisins í Íslandsbanka ýfi upp gömul sár frá því í hruninu. Hann segir mikilvægt að komast að því hvort að einhver hafi misnotað aðstöðu sína til þess að hyggla sér eða sínum.
Framkvæmdin við söluna hefur verið harðlega gagnrýnd, bæði innan þings og utan. Hagfræðingur sem sat í rannsóknarnefnd um bankahrunið telur að lög hafi verið brotin með því að selja til lítilla fjárfesta. Þá hafi framkvæmdin verið allt of dýr, en kostnaðurinn við útboðið var 700 milljónir króna. Bréfin voru seld með fimm króna afslætti, þrátt fyrir mikla umfram eftirspurn. Heildarafsláttur ríkisins af söluverðinu voru 2,25 milljarðar króna. Meðal kaupenda voru aðilar sem léku stór hlutverk í hruninu, faðir fjármálaráðherra og starfsmenn Íslandsbanka.
Vilhjálmur Árnason, heimspekiprófessor, segir mikilvægt að ráðast í rannsókn á söluferlinu.

Prófessor í heimspeki segir mikilvægt að komast að því hvort einhver hafi misnotað aðstöðu sína í tengslum við sölu á hlutabréfum ríkisins í Íslandsbanka.